Tilkynnt var til lögreglu um innbrot í tónlistarhús í miðborginni ( hverfi 101 ) á fimmta tímanum í nótt en öryggisverðir höfðu séð einhvern á ferli í húsinu . Þegar lögregla kom á vettvang kom í ljós að þarna var heimilislaus kona sem hafði sofnað þar inni og var komin á stjá . Konan sagðist hafa farið þarna inn um kvöldið með bjór og tölvuna sína en síðan sofnað . Þegar hún vaknaði og fór á salernið sáu öryggisverðir hana . Hún hafi verið á útleið þegar lögreglan kom á vettvang . Ekki kemur fram í dagbók lögreglunnar hvað varð um konuna en væntanlega hefur hún fengið skjól annars staðar enda snjór yfir öllu og frost í Reykjavík . Tvö innbrot í miðborginni voru tilkynnt til lögreglunnar í gærkvöldi . Á sjöunda tímanum var brotist inn á heimili í hverfi 101 en innbrotsþjófurinn , sem hafði brotið rúðu til að komast inn , forðaði sér þegar hann varð var við íbúa í húsinu . Maðurinn mun hafa náð að taka einhverja muni með sér en ekki er vitað hverju var stolið . Starfsmaður fyrirtækis í hverfi 101 kom að manni inni á skrifstofu fyrirtækisins á níunda tímanum í gærkvöldi . Var þjófurinn að stela fartölvu sem þar var . Þjófurinn náði að hlaupa út en án tölvunnar . Um átta í gærkvöldi stöðvaði lögreglan ferð bifreiðar í hverfi 101 og reyndist ökumaðurinn vera undir áhrifum bæði áfengis og fíkniefna . Upp úr miðnætti var annar ökumaður stöðvaður í sama hverfi og var hann undir áhrifum fíkniefna . Hann hefur ítrekaður verið stöðvaður fyrir akstur án ökuréttinda . Í nótt var síðan ökumaður stöðvaður í Hafnarfirði sem er án ökuréttinda , það er hann er sviptur ökuréttindum .